Ole M. Nielsen (KRF), 2000-11-17:
Jeg synes jo nok, at specielt Venstres ordfører må være hr. Frank Aaen taknemlig for, at han fik lov til at forklare sig lidt bedre, for jeg vil sige, at jeg synes, at Venstres ordførers indlæg var, skal vi sige, ufuldkomment, i hvert fald med hensyn til forståelse af sagen, så det synes jeg egentlig han bør være hr. Frank Aaen taknemlig for.
Jeg må indrømme, at jeg kan heller ikke forstå Venstres ordførers brug af fondssocialisme her.
Det er da i hvert fald nyt for mig, at Dansk Industri og Handelskammeret støtter fondssocialisme, men jeg må da indrømme, at jeg har det altid så godt, når sådanne gamle bastioner falder, og man skifter lidt position.
Så synes jeg, verden stadig er værd at leve i, så o.k. for det.
Jeg har altid syntes vældig godt om ideen bag VækstFonden, men det er ikke, fordi jeg altid synes vældig godt om resultaterne og den måde, man gør det på.
Jeg er ikke sikker på, det helt er godt nok, men jeg interesserer mig meget for det, desværre også mere end jeg kan nå at følge op på og leve op til. Initiativet her for at skaffe risikovillig og tålmodig kapital er absolut et godt initiativ.
Jeg har heller ikke noget imod, at man kommer ind med egenkapital, og jeg kan vel oven i købet acceptere, at man også skal udøve et aktivt ejerskab.
Der er jo noget med, at penge lugter på en eller anden måde, og så kan man lige så godt tone rent flag og være med til at påvirke tingene - ja, jeg synes sådan set, det er lidt urealistisk at tro, at man ikke skal gøre det.
Det kunne jo være ved, at man indsatte såkaldt professionelle bestyrelsesmedlemmer, som ikke kan påstås at være købt af socialister for nu at bruge det udtryk.
Derimod er jeg lidt kritisk over for, at VækstFonden også må støtte de såkaldte spin-off virksomheder.
Jeg mener, det må handle om at støtte små virksomheder, iværksættere osv., og det synspunkt vil jeg gerne fastholde. Jeg vil i øvrigt gerne kommentere den megen snak om, at vi mangler iværksættere, og at vi har alt for få, der etablerer sig som selvstændige erhvervsdrivende herhjemme.
Forslaget her er ikke noget, der hjælper på det forhold, og det ved jeg heller ikke om det skal.
Men det undrer mig, at man, når man nu gør så meget ved alle de offentlige initiativer - og det er jo hele rækken af initiativer fra dk21, som nu har vundet fremme i finansloven - ikke også kan acceptere, at små private investorer kunne få en lidt større fordel, når de havde lyst til selv at investere deres sparepenge, altså ikke gennem finansieringsselskaber.
De burde have bedre afskrivningsmuligheder og bedre forhold, hvis de tabte pengene osv., og jeg forstår ikke, at man ikke kan tænke sig at gå den vej rundt i stedet for, at det skal være gennem de forskellige investeringsforeninger og -former.
I går behandlede vi forslaget om innovationsforeningen, hvor jeg desværre ikke kunne være her.
Det er jo også en god idé, men den dækker alligevel ikke de mindre, private investorer.
Den har også en, synes jeg, lidt for høj grænse
med hensyn til de virksomheder, den vil investere i,
en kapital på 100 mio. kr., så vidt jeg husker.
Jeg synes, der mangler lidt i, at man lever op til den bekymring, man har over, at der er for få selvstændige erhvervsdrivende, der etablerer sig.
Så har jeg en bekymring med hensyn til VækstFonden i det hele taget, som heller ikke har noget med dette forslag at gøre, men det er i al almindelighed.
Jeg synes, det kniber lidt med, at VækstFondens redskaber når helt ud i de fjerneste geografiske hjørner af landet, og det er nok noget af årsagen til begrænsningen af udviklingsselskaberne, som heller ikke når helt ud i hjørnerne af landkortet.
Det er noget, jeg er blevet opmærksom på, fordi jeg dyrker regionalpolitikken en smule, og jeg tror, man skal være lidt mere opmærksom på aktivt at afsøge alle muligheder for at nå helt ud.
Jeg er mest positivt stemt over for lovforslaget, men med disse bemærkninger vil jeg prøve at få nogle ting opklaret i løbet af udvalgsbehandlingen og så se, hvad vi vil beslutte i den sidste ende.